Cunctorum conditori ac cuncta regenti omnium devote servire jugiterque cupientibus christicolis ad superna venire gaudia anelantibus talis intentio ac devotio esse debet, ut bona sibi a Domino collata ac ad dispensandum, non ad possidendum credita, larga manu ac caritativa dispensare studeant, quatinus illud a Domino audire mereantur: «Euge, bone serve et fidelis in futuro.» Quapropter ego Gonterius et uxor mea Aldeardis, nostrorum cogitantes molem peccaminum ac judi[ti]i timentes futuri examen, perpendentesque justorum premia et impiorum tormenta, Dei timore ducti, stultum esse putavimus si bona nobis celitus comissa absque Dei opere vel obsequio frustra consummeremus. Ideoque affectantes piissimam Dei nobis misericordiam placare volentis omnes homines salvare, donamus sacrosanctæ ecclesiæ Cluniensi, in Dei honore et beatorum apostolorum Petri et Pauli dicatæ, tam pro anime senioris nostri Achini quam animarum nostrarum remedio, et pro sepulturæ nostræ loco, aliquid de proprio jure, hoc est curtilum cum omni supraposito, una cum vinea sibi adherente, in pago Matisconensi, in agro Petriacensi, in eadem villa, quæ dicitur Petreio, etiam et quicquid senior noster Achinus nobis per scripturarum testamentum donavit, ad integrum vobis concedimus, in ipso pago, et in agro Donziacense, in ipsa eadem villa Donziaco, vinea quæ terminatur de uno latere terra Guihardi, ex alio latere et ex uno fronte semitario vicinali, de quarta vero parte rivo currente. Infra has terminationes, ad integrum vobis donamus, eo videlicet pacto, dum ego Gonterius et Aldealdis vixerimus, usum nobis et fructum inde habere liceat; post discessum vero nostrum, ad predictum revertatur locum, et deinceps ejusdem loci rectores quod illis placuerit de his faciant. Si quis vero forte aliquis calumpniator, quod tamen minime unquam evenire coniceo, de heredibus aut coheredibus nostris, contra hanc elemosinam a nobis ultroneam actam insurgere ausu temerario presumpserit, non vendicet quod repetit, sed a consortio christianorum segregatus gladioque beati Petri percussus, secundum legem mundanam IIII auri libras cui injuriam fecerit, juditiaria potestate cogente, reddere cogatur, et nostra donatio rata semper immobilisque permaneat. Actum apud Lordonum castrum. S. Gonterii, S. Eldeardis, qui donationem hanc fecerunt et firmari rogaverunt. S. Maimberti. S. Leotgisi. S. Ivonis. S. Bernardi. S. Rotberti. S. Teotberti. S. Bertranni. Ego Deodatus scripsi, dictavi die sabbati, mense julio, anno XVI regnante Ludowico rege.